Оплакување Христово (Вангелов)

Оплакување Христово – слика од Коста Вангелов. Сликата е насликана во 1917 година, но не се знае кој ја нарачал. Во 1920/21 година сликата била дадена како една од наградите на големата томбола која била организирана во Штип, а ја добиле четворица пријатели кои купиле заеднички лоз. Подоцнежниот сопственик nа сликата, Коле Герасимов, сликата ѝ ја поклонил на црквата „Успение на Пресвета Богородица“ во Ново Село.

Опис
Во композицијата на Вангеловото „Оплакување Христово“ ја нема старата византиска иконографија, во која мртвото Христово тело го оплакуваат Богородица, Св. Јован Богослов, Јосиф од Ариматеја, Никодим и Марија Магдалена, a настанот е драматизиран со многу движења и мимики. На сликата се претставени само два лика: Мртвото Христово тело положено на одар и Богородица која плаче над мртвиот син, во долниот дел од одарот. Во заднина е насликана монолитна карпа низ која продира слаба светлина која на композицијата ѝ дава дополнителна мистичност. Сè природно и едноставно. Дури и тагата на Богородица за мртвиот син е искажана обѕирно преку изразот на лицето и стисокот на рацете. Само трновиот венец покрај одарот и придушениот светлосен нимб над главата на Христос, укажуваат дека овде станува збор за композицијата „Оплакување Христово“. И тука Вангелов, ликот на Богородица го заменува со ликот на жена-мајка, очигледно под влијание на творештвото на Урош Предиќ, својствено за творештвото во неговата втора фаза.

Поврзано
Оплакување Христово

Наводи

Категорија:Слики од Коста Вангелов
Категорија:Македонски уметнички слики
Категорија:Уметнички слики од 1917 година